Jong vrou (18) vas vir beweerde moord op 5-jarigeArgieffoto: Kent Williamson ŉ 18-jarige vrou van die Vrystaat het Dinsdag in die landdroshof in Botshabelo buite Bloemfontein verskyn op aanklag van die beweerde moord op ŉ vyfjarige seun. Sers. Martin Xuma, woordvoerder van die polisie, sê die polisie is verlede week na die vrou se woning ontbied nadat bekommerde verbygangers glo die liggaam van ŉ kind in ŉ swart sak op die erf gesien het. “Die polisie het onmiddellik gereageer en vasgestel dat dit wel die liggaam van ŉ seuntjie is wat in ŉ swart sak naby die heining gelê het,” sê Xuma. Volgens hom het ŉ voorlopige ondersoek vasgestel dat die liggaam dié van ŉ vyfjarige seun is wat op 17 Januarie as vermis aangemeld is. Xuma sê die polisie het op die toneel gereageer op ŉ wenk oor waar die verdagte woon, en toe druppels bloed in een van die kamers aangetref. Volgens hom het die polisie die vrou daarna in Wepener vasgetrek. Twee handdoeke met bloedvlekke is ook in haar besit gevind, waarna sy in hegtenis geneem is. Die vrou sal weer op 29 Januarie in die hof verskyn.